《夜宿韬光山楼》
清代·孙琮

秋云飞尽秋山出，石梯百仞烟岚湿。几经攀蹑到山楼，山僧一见如相识。

楼前澄泓水一洼，水中犹种金莲花。香山居士题诗处，楼阁依然夕照斜。

佛火微微诸虑冷，风枝不动惟清磬。去年春夜宿灵岩，夜色幽清同此境。

韬光泉，北峰巅，潺湲落枕畴能眠。苍苍寒气三更天。

夜静山高人不到，一声月下闻虎啸。

作者简介：浙江嘉善人，字执升，号寒巢。康熙时人，与同里魏坤为友。读书处名山晓阁。有《山晓阁诗》。